**【教育部新聞稿】(閩南語版)**

**過年用母語講好話 趣味閣心適**

發布日期：109年1月24日

發稿單位：終身教育司

承辦人：甘佩玉

電話/手機：0920-697-756/7736-6812

E-mail：celinegan@mail.moe.gov.tw

新聞聯絡人：吳科長中益

電話/手機：0972-176-026/7736-6801

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 逐家會佇過年時仔，佮罕得見面的親情五十互相聯絡、做伙𨑨迌。見面的時，除了講：「新年快樂」、「恭喜發財」，咱猶會當講啥物好話咧？若是通佮人講聽著會真歡喜的好話，的確通予咱兩爿的心閣較相倚，嘛予咱這个年過著閣較有傳統的人情味。

 新正過年著愛有好頭彩，咱家家戶戶攏會備辦一寡佮景的食物，親像紅棗、龍眼乾、塗豆佮糖仔餅等等，聽候人客來行春通攢咧相款待。遮的食物就定定予人共提來鬥句講好話。比論講，拄著親情朋友來厝裡拜年行春，會請食一寡有下紅棗的食物抑是甜湯，順紲閣講一句仔：「食紅棗，年年好。」欲來祝福對方食清精英無煩惱，日日平安年年好。

 過年時仔，有人兜嘛會共「寸棗」、「冬瓜糖」、「生仁」、「糕仔」囥佇餅篋仔，相請人客。這个時陣綴喙講一句仔：「食甜甜，予你好緣規厝邊。」是欲祝福人甜路若食會著，福氣人緣免去共人借。

 上捷看著過年時仔上著時的喙食物，權算是塗豆矣。因為塗豆仁有卵白質佮油分，定予人提去炸油，一般認為塗豆毋但營養分足，食了閣會長歲壽，就按呢嘛有人共號做「長生果」，這確實是好物。所以，咱若共人講：「食塗豆，好年老。」就有祝福對方身體勇健食百二的意思。

 龍眼嘛叫做「桂圓」，佇年節食一塊仔龍眼糕仔，抑是啉一杯仔龍眼茶，就有「圓滿」好吉兆的意思。這時咱講一句仔：「請你食龍眼，予你趁錢若海湧。」拄好通佮人客入門共咱講的彼句「恭喜發財」相叫應，聽著都啊真心適！

歡迎逐家做伙用咱的母語，「鼠」（試）講幾句仔有本土特色的「好話」，予咱鬥陣來講好話、過好年。

聲音檔載點：<https://drive.google.com/file/d/1tcvapSSmKznmHaY8AR6pl01D5mPGSLBY/view>